RESOLUCIÓN do 18 de maio de 2009, da Dirección Xeral da Función Pública, pola que se ordena a publicación dos criterios de repartición do fondo de acción social da Xunta de Galicia para o exercicio económico do ano 2008.
CONSELLERÍA DE FACENDA — III. OUTRAS DISPOSICIÓNS — 29/05/2009

O Consello da Xunta de Galicia, na súa reunión do día 30 de decembro de 2008, adoptou o acordo de aprobar os criterios de repartición do fondo de acción social da Xunta de Galicia para o exercicio económico do ano 2008.
O artigo 13 do Decreto 37/2007, do 15 de marzo, polo que se establece a estrutura orgánica da Consellería de Presidencia, Administracións Públicas e Xustiza (DOG nº 58, do 22 de marzo), atribúelle á Dirección Xeral da Función Pública a xestión do fondo de acción social.
Tras a publicación do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia (DOG nº 77, do 21 de abril), a Dirección Xeral da Función Pública quedou adscrita á Consellería de Facenda sen alteración das súas competencias.
Visto o texto do acordo e en cumprimento das competencias conferidas,
DISPOÑO:
Primeiro.-Que se publiquen no Diario Oficial de Galicia como anexo a esta resolución os criterios de repartición do fondo de acción social para o exercicio económico do ano 2008.
Segundo.-Contra o acordo do Consello da Xunta de Galicia, que esgota a vía administrativa, poderase interpoñer recurso contencioso-administrativo ante a Sala do Contencioso-Administrativo do Tribunal Superior de Xustiza de Galicia, no prazo de dous meses, que se contarán desde o día seguinte á súa publicación, de conformidade co disposto no artigo 10.1º a) da Lei 9/1988, do 13 de xullo, reguladora da xurisdición contencioso-administrativa. Igualmente con carácter previo e potestativo, poderase interpoñer recurso de reposición ante o Consello da Xunta de Galicia, no prazo dun mes, que se contará desde o día seguinte a súa publicación, segundo o disposto nos artigos 116 e seguintes da Lei 30/1992, do 26 de novembro, de réxime xurídico das administracións públicas e do procedemento administrativo común.
Santiago de Compostela, 18 de maio de 2009.
José María Barreiro Díaz
Director xeral da Función Pública
ANEXO
Santiago de Compostela, 30 de decembro de 2008, oídos os representantes das organizacións sindicais CIG, CC.OO., UGT e CSI-CSIF representadas na Mesa Xeral de Negociación de Funcionarios e no Comité Intercentros do Persoal Laboral, así como na Comisión de Concesión das Axudas de Acción Social do ano 2008, en virtude do establecido no artigo 38.7º da Lei 7/2007, do 12 de abril, do Estatuto básico do empregado público, en relación ao artigo 12.3º da Lei 4/1988, do 26 de maio, da función pública de Galicia, o Consello da Xunta de Galicia acorda aprobar os criterios de repartición do fondo de acción social para o exercicio do ano 2008.
I. Normas xerais:
1. Ámbito persoal.
1.1. Poderá causar dereito ás distintas axudas que se recollen nesta resolución o seguinte persoal ao servizo da Administración da Xunta de Galicia:
a) O persoal funcionario de carreira, persoal interino, persoal laboral fixo e persoal laboral temporal incorporados á Xunta de Galicia con anterioridade ao 1-1-2009.
b) O persoal referido no parágrafo anterior deberá estar en situación de activo na Administración da Xunta de Galicia no prazo establecido para a presentación da solicitude.
1.2. Quedan excluídos do ámbito de aplicación deste acordo:
O persoal ao servizo de entes autónomos que se rexan polos seus propios orzamentos e estatutos (universidades, TVG, Igape, Consello de Contas, CIXTEC, etc.), o persoal funcionario ao servizo da Administración de xustiza, o persoal estatutario do Servizo Galego de Saúde, así como o persoal procedente dos centros sanitarios Hospital Médico-Cirúrxico Provincial de Santiago, Sanatorio Psiquiátrico de Conxo, Hospital Provincial Sta. Mª Nai de Ourense, Hospital Municipal Nicolás Peña de Vigo, Hospital Xeral Provincial de Pontevedra, Hospital Psiquiátrico Provincial O Rebullón de Pontevedra e Hospital Militar da Coruña, e ademais todo o persoal que non estea organicamente integrado na Xunta de Galicia, e polo tanto non ocupe un posto incluído na relación de postos de traballo.
1.3. Para os efectos de aplicar o baremo por unidade familiar que se fixa nas axudas de discapacitados, estudos de fillos, fillos menores, estudos do traballador, maiores a cargo e vivenda, indícase a seguir a documentación necesaria e a norma común para a valoración das rendas familiares:
Cálculo da renda per cápita:
A renda per cápita (RPC) é a cantidade que determina a porcentaxe e os límites da axuda, a partir das táboas de baremación que se especifican en cada caso. O seu importe é o cociente de dividir a renda familiar total polo número de membros da unidade familiar.
Unicamente serán considerados membros da unidade familiar os fillos e o cónxuxe ou parella de feito.
1. A renda familiar total calcularase sumando as retribucións de diñeiro íntegras (brutas) por rendementos de traballo seguintes:
a) As do solicitante obtidas da declaración do IRPF do ano 2007. Se non tivo que facer declaración do IRPF, presentará certificación de Facenda da dita circunstancia onde constarán os ingresos íntegros que tivo no dito ano.
b) Se é o caso, as do cónxuxe ou parella de feito, obtidas da mesma forma.
c) Se é o caso, as correspondentes aos fillos maiores de idade, obtidas da mesma forma.
d) Se é o caso, as correspondentes aos copropietarios da compra da vivenda, obtidas da mesma forma.
2. O número de membros da unidade familiar obterase sumando as seguintes persoas:
a) O solicitante.
b) Se é o caso, o cónxuxe ou parella de feito.
c) Se é o caso, os fillos que figuren no libro de familia.
d) Se é o caso, os dos copropietarios da compra de vivenda.
Documentación:
a) De todos os membros da unidade familiar maiores de 16 anos: declaración da renda do ano 2007. Se non tivo que facer declaración do IRPF, presentará certificación de Facenda da dita circunstancia onde constarán os ingresos íntegros que tivo no dito ano.
A declaración do IRPF ou certificación de ingresos poderá ser substituída pola autorización á Consellería de Presidencia, Administración Pública e Xustiza para obter os datos necesarios para determinar a renda da unidade familiar correspondente ao período impositivo 2007 a través da Axencia Española de Administración Tributaria.
b) Se é o caso, certificado de pensións, negativo ou positivo, do Instituto Nacional da Seguridade Social.
c) Se é o caso, vida laboral da Tesouraría Territorial da Seguridade Social dos membros da unidade familiar, maiores de 16 anos, que non obtiveron ingresos no ano 2007.
d) Libro de familia da unidade familiar.
e) No suposto de non convivencia de ambos os proxenitores deberase acreditar que o solicitante convive cos fillos (certificado de convivencia do concello).
1.4. Débense cumprir, ademais, os requisitos e achega dos documentos que se determinan nas normas específicas para cada modalidade de axuda.
1.5. Todas as fotocopias que presenten os solicitantes como documentación requirida das distintas axudas deben ser debidamente lexibles e estar debidamente cotexadas.
1.6. O Servizo de Relacións Laborais poderá solicitar calquera outro tipo de documentación complementaria que considere necesaria, para os efectos de ter constancia dos integrantes e ingresos da unidade familiar.
2. Incompatibilidades.
As modalidades de axuda obxecto destes criterios son incompatibles coa percepción doutras de natureza similar concedidas pola Xunta de Galicia ou por outro organismo oficial ou empresa privada.
Exceptúanse do disposto no parágrafo anterior:
-As axudas á xubilación de contía inferior ás previstas na norma específica 1). Neste caso terase dereito a percibir a diferenza.
-As axudas públicas en materia de vivenda a cargo da Comunidade Autónoma de Galicia establecidas na norma específica 6).
3. Solicitudes.
Os que estean incluídos no ámbito persoal das axudas e desexen optar a elas deberán presentar a oportuna solicitude na forma e nos prazos que se establezan mediante resolución da Dirección Xeral da Función Pública.
4. Falsidade nas solicitudes.
A ocultación de datos, a falsidade na documentación achegada ou a omisión da requirida darán lugar á denegación da axuda solicitada ou á perda da concedida, coa devolución, neste último caso, das cantidades indebidamente percibidas, con independencia das responsabilidades que procedesen.
5. Distribución dos créditos.
5.1. En aplicación do orzamento da Xunta de Galicia para o ano 2008, destínase na partida orzamentaria 06 02 121A 162.04 a cantidade de 7.976.855 euros para as axudas do fondo de acción social que recolle este acordo segundo a seguinte repartición:
Ver referencia pdf "10400D009P015.PDF"
5.2. Garantirase a percepción dos seguintes contías mínimas cos remanentes de todas as axudas:
-Axuda á xubilación: 3.500 euros.
-Axuda para atención aos discapacitados: 1.300 euros.
-Axuda por fillos menores: 150 euros.
-Axuda para estudos por fillos: 70 euros.
-Axuda para estudos do traballador: 200 euros.
-Axuda por adquisición de vivenda: 1.532 euros.
-Axuda de maiores a cargo: 200 euros.
-Axuda por gastos sanitarios: 70 euros para tratamentos e próteses e 70 euros para adquisición de produtos de alimentación.
Poderanse modificar as contías asignadas a cada axuda nunha mesma porcentaxe se á vista das solicitudes presentadas non se puidesen respectar os topes mínimos nas axudas que así o establezan, sempre con respecto ás contías mínimas garantidas, que non se poderán minguar.
5.3. Nas axudas que teñen a modalidade de baremo este poderá, na mesma proporción, modificarse nos importes que se percibirán por cada tramo sempre e cando sexa insuficiente o orzamento establecido para atender a axuda de que se trate, sempre con respecto ás contías mínimas garantidas, que non se poderán minguar.
Garantidos os importes mínimos, os remanentes que houbese, despois de aplicar as normas específicas de cada unha das axudas en primeiro lugar, incrementarán, pola orde de numeración en que se encontran as axudas na repartición anterior, os baremos das axudas que non teñen orzamento suficiente ata respectar o 100% dos citados baremos e, en segundo lugar, de seguir habendo remanentes, estes incrementarán o orzamento da axuda de fillos menores e maiores a cargo nun 60% e 40%, respectivamente.
6. Procedemento e resolución:
6.1. Recibidas as solicitudes na Dirección Xeral da Función Pública e unha vez acreditado que o solicitante reúne os requisitos para ser perceptor da axuda, procederase ao pagamento inmediato das contías garantidas no número 5.2.
Rematado o prazo de presentación de solicitudes e completado o estudo e cualificación destas, elevarase proposta de concesión a favor dos que reúnan os requisitos desta resolución.
6.2. Mediante resolucións da Dirección Xeral da Función Pública publicarase anuncio da exposición das listaxes provisionais de admitidos e excluídos no Diario Oficial de Galicia, contra as que os interesados poderán formular as reclamacións que sexan procedentes, no prazo de dez días hábiles. Así mesmo, durante este prazo deberán emendarse, se é o caso, os defectos causantes da exclusión provisional. Finalizado este, elevaranse aquelas a definitivas coas modificacións que procedesen.
A estimación ou desestimación da solicitude producirase coa publicación no dito diario do anuncio de exposición das listaxes de admitidos e excluídos con indicación, neste último caso, da/s causa/s de exclusión.
6.3. O aboamento das axudas concedidas efectuarase por transferencia bancaria aos beneficiarios.
6.4. O prazo máximo para resolver as solicitudes especificadas nesta orde será de cinco meses, que se poderán prorrogar no caso de que o elevado número de solicicitudes así o requira, contados a partir do día seguinte ao da finalización do prazo de presentación de solicitudes.
Se no prazo establecido non se resolvese o expediente entenderase desestimada a solicitude.
II. Normas específicas:
1. Axudas á xubilación.
1.1. Beneficiarios:
O persoal ao servizo da Xunta de Galicia xubilado ou declarado en situación de incapacidade permanente total, absoluta ou gran invalidez desde o 1-1-2008 ata o 31-12-2008.
A Secretaría Xeral de Persoal da Consellería de Educación e Ordenación Universitaria remitirá certificación do persoal docente xubilado no ano 2008, así como dos importes percibidos ao abeiro da disposición transitoria segunda da Lei orgánica de educación 2/2006, do 3 de maio, e orde autonómica do 26 de xaneiro de 2007, xa que son incompatibles con este fondo social.
A División de Recursos Humanos e Desenvolvemento Profesional da Consellería de Sanidade remitirá certificación do persoal funcionario e laboral xubilado no ano 2008, agás o persoal recollido na norma xeral 1.-Ámbito persoal, segunda, do ámbito persoal que lles afecta e que non ten dereito ao fondo de acción social.
O persoal xubilado por incapacidade permanente para o servizo ou forzosa por idade, que teña a condición de mutualista sometido ao campo de aplicación de Muface, deberá solicitar á dita mutualidade o subsidio de xubilación.
O persoal xubilado no ano 2008 que, tendo a condición de mutualista de Muface, figurase nas listaxes de excluídos coa clave: «Falta importe percibido por Muface ou calquera outra mutualidade ou organismo público», quedará excluído do fondo de acción social, pero elevarase a correspondente proposta de aprobación da axuda, se é o caso, cando o xubilado presente certificación do importe percibido, e aboarase, de existir diferenza, con cargo ao orzamento do fondo de acción social do ano 2009, se non fose posible facelo con cargo ao de 2008 por estar este xa executado.
1.2. Contido:
A contía desta axuda fíxase en 3.500 euros.
1.3. Documentación:
a) Non necesita presentación de solicitudes.
b) A concesión faraa de oficio a Administración.
2. Axudas para a atención a discapacitados.
2.1. Beneficiarios:
O persoal ao servizo da Xunta de Galicia recollido no punto 1.-Ámbito persoal, que teñan baixo a súa dependencia directa e legal e vivindo ás súas expensas cónxuxe, parella de feito, fillos e ascendentes de primeiro grao por consanguinidade ou afinidade ou tutelados por sentenza xudicial firme, discapacitados físicos, psíquicos ou sensoriais, recoñecidos como tales antes do 1-1-2009 e cun grao de minusvalidez igual ou superior ao 33% polos organismos que a continuación se relacionan, e que os ingresos do discapacitado non superen os 7.988,40 euros:
-Área de Servizos Sociais da Consellería de Traballo e Servizos Sociais ou Sanidade e Servizos Sociais, Asuntos Sociais ou Vicepresidencia da Igualdade e do Benestar.
-Instituto Nacional de Servizos Sociais.
2.2. Contido:
Repartición da contía en cómputo anual, sinalada para esta axuda no número 6 deste acordo, cos seguintes topes dependendo da renda familiar per cápita e do grao de discapacidade:
Ver referencia pdf "10400D009P015.PDF"
No caso de que o orzamento establecido para esta axuda non fose abondo para a aplicación dos importes que sinala a anterior táboa de baremo, estes importes serán minguados nunha mesma porcentaxe ata que o importe global das solicitudes aprobadas non supere o importe establecido para esta axuda, respectando, en todo caso, o importe mínimo de 1.300 euros establecido na dita táboa.
No caso de que desde a data da cualificación da discapacidade non se complete un ano, ratearase a contía da dita axuda.
Ao persoal laboral solicitante desta axuda aboaráselle unicamente a diferenza, aplicando a escala anterior, do que tivese dereito a percibir polo artigo 35 do IV Convenio colectivo único da Xunta de Galicia, sempre que o grao da minusvalidez do causante sexa igual ou superior ao 33%.
2.3. Solicitude:
Normalizada e única para todos os causantes discapacitados polos cales solicita esta axuda.
2.4. Documentación:
Toda a que se detalla na norma xeral terceira do ámbito persoal e ademais:
Para os fillos causantes:
a) Copia da cualificación oficial de discapacidade, expedida polos centros anteriormente sinalados. En caso de renovación ou alteración da porcentaxe de discapacidade no ano 2008, as dúas cualificacións.
b) Copia de todas as follas do libro de familia onde figuren edición, serie e número, cónxuxes e todos os fillos.
c) Se o discapacitado ten idade laboral deberá presentar certificado de vida laboral desde o 1-1-2007 da Tesouraría Territorial da Seguridade Social e, se é o caso, certificación de Facenda dos ingresos íntegros no ano 2007.
d) O persoal laboral solicitante, se é o caso, presentará certificado do habilitado da súa consellería relativo ao período do tempo descontinuo que ten o posto de traballo no ano 2008.
Para os ascendentes, cónxuxes ou tutelados por sentenza xudicial firme:
a) Copia da cualificación oficial da discapacidade, expedida polos centros anteriormente indicados. No caso de renovación ou alteración da porcentaxe da discapacidade no ano 2008, as dúas cualificacións.
b) Copia do DNI do discapacitado.
c) Copia do certificado de convivencia/empadroamento do concello do discapacitado co solicitante.
d) Copia da fe de vida do discapacitado.
e) Vida laboral do discapacitado da Tesouraría Territorial da Seguridade Social desde o 1 de xaneiro de 2007 e, se é o caso, certificación de Facenda dos ingresos íntegros no ano 2007.
f) Certificado negativo ou positivo de pensións do Instituto Nacional da Seguridade Social do discapacitado.
g) Xustificación do parentesco do discapacitado co solicitante.
h) O persoal laboral solicitante, se é o caso, presentará certificado do habilitado da súa consellería relativo ao período do tempo descontinuo que ten o posto de traballo no ano 2008.
3. Axudas por fillos menores.
3.1. Beneficiarios:
O persoal ao servizo da Xunta de Galicia, recollido no número 1.-Ámbito persoal, que teñan fillos nados con anterioridade ao 1-1-2009 e que non alcancen a idade obrigatoria para os estudios de primaria no curso 2008/2009.
O solicitante poderá ou non acollerse ao baremo da renda per cápita enviando ou non a documentación que se sinala na norma xeral terceira do ámbito de persoal.
Se desexa acollerse á fórmula de baremo deberá sinalalo no lugar correspondente da solicitude xa que en caso contrario entenderase, para todos os efectos, que se acolle ao importe inferior que teña ou que terá a táboa da renda per cápita.
Os solicitantes-beneficiarios que se acollan á modalidade de baremo e figuren excluídos unicamente por causas de baremo e non emenden estas causas percibirán o importe máis inferior da táboa da renda per cápita resultante.
3.2. Contido:
Repartición da contía sinalada para esta axuda na norma xeral 5 deste acordo, unha vez aplicada a renda per cápita da unidade familiar do ano 2007, tal e como se indica a seguir:
Ver referencia pdf "10400D009P015.PDF"
No caso de que o orzamento establecido para esta axuda non fose suficiente para a aplicación dos importes que sinala a anterior táboa de baremo, estes importes serán minguados nunha mesma porcentaxe ata que o importe global das solicitudes aprobadas non supere o importe establecido para esta axuda, respectando sempre o mínimo de 150 euros.
3.3. Solicitude:
Normalizada e única para todos os fillos menores causantes.
3.4. Documentación:
a) Copia da totalidade das follas do libro de familia onde figuren edición, serie e número, cónxuxes e fillos, agás os causantes aprobados no ano 2007, sempre que non se acollan á modalidade de baremo.
b) Se o solicitante opta pola renda per cápita da unidade familiar deberá enviar ademais toda a documentación común prevista na norma xeral terceira do ámbito persoal.
4. Axuda para estudos por fillos.
4.1. Beneficiarios:
O persoal ao servizo da Xunta de Galicia, recollido no punto 1.-Ámbito de persoal, que teña fillos ao seu cargo nados antes do 1-1-2003 e que cursen estudos de primaria, secundaria, bacharelato, ciclos formativos, universitarios e outros de carácter oficial segundo o Real decreto 56/2005, do 21 de xaneiro, que dean lugar á obtención de títulos académicos oficiais expedidos pola Administración pública, todos eles durante o curso académico 2008/2009.
No ámbito universitario, queda excluído desta axuda o persoal que teña a matrícula do fillo subvencionada.
O solicitante poderá ou non acollerse á fórmula de baremo da renda per cápita enviando ou non a documentación que se sinala na norma xeral terceira do ámbito de persoal.
Se desexa acollerse á fórmula de baremo deberá necesariamente sinalalo no lugar correspondente da solicitude xa que no caso contrario se entende, para todos os efectos, que se acolle ao importe mínimo.
Os solicitantes-beneficiarios que non se acollan á modalidade de baremo percibirán o importe mínimo da táboa de baremo.
Os solicitantes-beneficiarios que soliciten a modalidade de baremo e figuren excluídos unicamente por causas de baremo e non emenden estas causas percibirán o importe mínimo da táboa de baremo.
4.2. Contido:
Repartición da contía sinalada para esta axuda no punto 6 deste acordo, unha vez aplicada a renda per cápita da unidade familiar do ano 2007, tal e como se indica a seguir:
Ver referencia pdf "10400D009P015.PDF"
No caso de que o orzamento establecido para esta axuda non fose abondo para a aplicación dos importes que sinala a anterior táboa de baremo, estes importes serán minguados nunha mesma porcentaxe  ata que o importe global das solicitudes aprobadas non supere o importe establecido para esta axuda respectando, en todo caso, o importe mínimo de 70 euros.
Se ao finalizar o prazo de presentación de solicitudes ou o prazo de reclamacións o solicitante non puidese, por non estar aberto o prazo de inscrición,  presentar o documento de ter aboada a matrícula do curso 2008/2009 poderá ser beneficiario da axuda e aboaráselle con cargo ao fondo social do ano 2009.
4.3. Solicitude:
Normalizada e única para todos os fillos polos cales solicita esta axuda.
4.4. Documentación:
a) Copia da matrícula referente ao curso 2008/2009, en que debe figurar o importe pagado, debidamente xustificado pola entidade bancaria correspondente. Non se necesita en estudos obrigatorios.
b) Se é o caso, documentación acreditativa de ter aboada a matrícula do curso 2008/2009 despois do día seguinte ao prazo de reclamacións,  antes do 30-9-2009, co fin de poder elevar a correspondente proposta de aprobación da axuda con cargo ao fondo de acción social do ano 2009.
c) Copia da totalidade das follas do libro de familia onde figuren as anotacións de edición, serie e número, cónxuxes e fillos, agás os causantes aprobados no ano 2007, sempre que non se acollan á modalidade de baremo.
d) Se o solicitante opta pola renda per cápita da unidade familiar deberá enviar ademais toda a documentación común prevista na norma xeral terceira do ámbito persoal.
5. Axuda por estudos do traballador.
5.1. Beneficiarios:
O persoal ao servizo da Xunta de Galicia recollido no punto 1.-Ámbito de persoal, que curse estudos durante o curso académico 2008/2009 de primaria, secundaria, bacharelato, ciclos formativos, universitarios e outros de carácter oficial segundo o Real decreto 56/2005, do 21 de xaneiro, que dean lugar á obtención de títulos académicos expedidos pola Administración pública, así como estudos de nivel intermedio ou avanzado en escolas oficiais de idiomas.
No ámbito universitario, queda excluído desta axuda o persoal que teña a matrícula subvencionada.
O solicitante poderá ou non acollerse á fórmula de baremo da renda per cápita enviando ou non a documentación que se sinala na norma xeral terceira do ámbito de persoal.
Se desexa acollerse á fórmula de baremo deberá necesariamente sinalalo no lugar correspondente da solicitude xa que no caso contrario se entende, para todos os efectos, que se acolle ao importe  mínimo.
Os  solicitantes-beneficiarios que non se acollan á modalidade de baremo percibirán o importe mínimo da táboa de baremo.
Os  solicitantes-beneficiarios que soliciten a modalidade de baremo e figuren excluídos unicamente  por causas de baremo e non emenden estas causas percibirán o importe  mínimo da táboa de baremo.
5.2. Contido:
Repartición da contía sinalada para esta axuda no punto 6 entre todos os solicitantes beneficiarios segundo os seguintes criterios:
Ver referencia pdf "10400D009P015.PDF"
No caso de que o orzamento establecido para esta axuda non fose abondo para a aplicación dos importes que sinala a anterior táboa de baremo, estes importes serán minguados nunha mesma porcentaxe ata que o importe global das solicitudes aprobadas non supere o importe establecido para esta axuda, e respectarase, en todo caso, o importe mínimo de 200 euros.
Se ao finalizar o prazo de presentación de solicitudes ou o prazo de reclamacións o solicitante non puidese, por non estar aberto o prazo de inscrición, presentar o documento de ter pagada a matrícula do curso 2008/2009 poderá ser beneficiario da axuda e seralle aboada con cargo ao fondo social do ano 2009.
5.3. Solicitude:
Normalizada.
5.4. Documentación:
a) Copia cotexada da matrícula referente ao curso académico 2008/2009 en que debe figurar o importe pagado, debidamente xustificado pola entidade bancaria correspondente.
b) Se é o caso, documentación acreditativa de ter aboada a matrícula do curso 2008/2009 despois do día seguinte ao prazo de reclamacións, antes do 30-9-2009, co fin de poder elevar a correspondente proposta de aprobación da axuda con cargo ao fondo de acción social do ano 2009.
c) Deberá enviar ademais toda a documentación común prevista na norma xeral terceira do ámbito persoal se desexa acollerse á fórmula de baremo e deberá necesariamente sinalalo no lugar correspondente da solicitude xa que no caso contrario entenderase, para todos os efectos, que se acolle ao importe mínimo da táboa de baremo.
Os solicitantes-beneficiarios que se acollan á modalidade de baremo e figuren excluídos unicamente por causas de baremo, de non emendar estas causas, percibirán o importe mínimo da táboa de baremo.
6. Axuda por adquisición de vivenda.
6.1. Beneficiarios:
O persoal ao servizo da Xunta de Galicia recollido no punto 1.-Ámbito persoal, que adquira individualmente ou en copropiedade a súa única vivenda no ano 2008 para a unidade familiar e por única vez.
O persoal ao servizo da Xunta de Galicia recollido no punto 1.-Ámbito persoal, que sendo mutualista de Muface adquiriu individualmente ou en copropiedade a súa única vivenda no ano 2007 e non percibiu a axuda do fondo de acción social dese exercicio por non cumprir o requisito de ter solicitado a axuda para adquisición de vivenda que convocou a súa mutualidade no ano 2007.
Este persoal non precisará presentar nova solicitude cando figure na lista de excluídos do fondo de acción social correspondente ao ano 2007 exclusivamente polas causas 22 e 50.
Quedan excluídos desta axuda os solicitantes que pertenzan ou pertencesen a unha unidade familiar, agás fillos emancipados, en que algún dos seus membros percibise esta axuda do fondo de acción social en anos anteriores.
Quedan excluídos desta axuda as unidades familiares que teñan outra/s vivenda/s ademais da vivenda da solicitude.
Non terán dereito a esta axuda:
-O persoal interino docente da Consellería de Educación e Ordenación Universitaria.
-O persoal interino posterior ao 31-5-1990.
-O persoal laboral non fixo.
Para efectos da axuda de vivenda a unidade familiar está constituída polos cónxuxes non separados legalmente, ou parella de feito, convivente, copropietario, solteiro/a, viúvo/a, divorciado/a, separado/a legalmente, irmáns ou persoas que convivan co solicitante.
6.2. Contido:
Segundo baremo. Tope máximo por unidade familiar: 2.500 euros.
Repartición da contía sinalada para esta axuda na norma xeral 5 deste acordo, unha vez aplicada a renda per cápita do ano 2007, tal e como se indica a seguir:
Ver referencia pdf "10400D009P015.PDF"
No caso de que o orzamento establecido para esta axuda non fose abondo para a aplicación dos importes que sinala a anterior táboa de baremo, estes importes serán minguados, agás o importe mínimo de 1.532 euros, nunha mesma porcentaxe ata que o importe global das solicitudes aprobadas non supere o importe establecido para esta axuda.
6.3. Solicitude.
Normalizada para a unidade familiar.
6.4. Documentación:
Toda a que se detalla na norma xeral terceira do ámbito persoal e ademais:
a)
1. Unidade familiar onde todos os seus membros estean afiliados ao réxime de cotización da Seguridade Social: copia do acto, simple ou xa rexistrado no Rexistro da Propiedade, da formalización de compravenda ou obra nova escriturada ante notario no ano 2008.
2. Unidade familiar onde algún dos seus membros pertenza ao réxime de cotización de Muface, Mugeju ou Isfas, suxeitos ao réxime de clases pasivas:
2.1. Compra de vivenda: copia do acto, simple ou xa rexistrado no Rexistro da Propiedade, da formalización da compravenda escriturada ante notario no ano 2008.
2.2. Construción propia de vivenda: certificado final de obra con data do ano 2008, expedido por facultativo competente, visado polo Colexio Oficial de Aparelladores e Arquitectos Técnicos e polo Colexio de Arquitectos.
b) Copia do DNI do solicitante e persoa que integre con el a unidade familiar.
c) Copia da libreta de afiliación á Seguridade Social, Muface, Mugeju, Isfas, etc. do solicitante e da persoa que integre con el a unidade familiar.
d) Informe de propiedades a nivel nacional emitido polo Colexio de Rexistradores da Propiedade e Mercantís de España por petición do solicitante no Rexistro da Propiedade correspondente e, se é o caso, do cónxuxe, parella de feito ou copropietario. Remitiranse estes informes coa solicitude.
e) Se figuran propiedades no informe de propiedades a nivel nacional emitido polo Colexio de Rexistradores da Propiedade e Mercantís de España sinalado na letra anterior, deberán solicitar nos rexistros que sinale o dito informe: certificación ou nota simple informativa de dominio, sen especificación de cargas, soamente das vivendas que teñan neses rexistros.
Na certificación ou nota simple informativa expedida e selada polos rexistros da propiedade debe constar, entre outras, a expresión: «é o único que teñen como vivenda o/s titular/es neste rexistro da propiedade».
f) Declaración do solicitante, baixo a súa responsabilidade, de non ser beneficiario nin el nin o seu cónxuxe ou parella de feito ou copropietario de axuda de igual natureza por parte de ningún organismo público ou empresa privada, agás as que recolle o último punto desta norma específica.
g) Certificación expedida por Muface, Mugeju, Isfas ou mutualidade correspondente, na que conste expresamente que o solicitante non recibiu axuda para vivenda con cargo a estas entidades na convocatoria do ano 2008.
Son compatibles coas previstas no Decreto 18/2006, do 26 de xaneiro, polo que se establecen as axudas públicas en materia de vivenda a cargo da Comunidade Autónoma de Galicia e se regula a xestión das previstas no Real decreto 801/2005, do 1 de xullo, para o período 2005-2008 (DOG do 13-2-2006).
7. Axuda de maiores a cargo.
7.1. Beneficiarios:
O persoal ao servizo da Xunta de Galicia previsto no punto 1. Ámbito persoal, que teñan baixo a súa dependencia directa e legal, e vivindo ás súas expensas, familiares de 1º ou 2º grao por consanguinidade ou afinidade ou tutelados por sentenza xudicial firme que teñan 65 ou máis anos e que os seus ingresos íntegros non superen os 7.988,40 euros.
Esta axuda é incompatible coa axuda deste fondo social de discapacitados.
7.2. Contido:
Repartición da contía en cómputo anual, sinalada para esta axuda na norma xeral 5 deste acordo, cos seguintes topes dependendo da renda familiar per cápita e dos anos que teña o maior causante:
Ver referencia pdf "10400D009P015.PDF"
No caso de que o orzamento establecido para esta axuda non fose abondo para a aplicación dos importes que sinala a anterior táboa de baremo, estes importes serán minguados nunha mesma porcentaxe ata que o importe global das solicitudes aprobadas non supere o importe establecido para esta axuda, respectando, en todo caso, o importe mínimo de 200 euros.
7.3. Solicitude:
Normalizada e única para todos os causantes maiores da unidade familiar polos cales solicita esta axuda.
7.4. Documentación:
a) Toda a que se detalla na norma xeral terceira do ámbito persoal, agás os solicitantes que optan por non baremo.
b) Se desexa acollerse á fórmula de baremo deberá necesariamente sinalalo no punto correspondente da solicitude xa que en caso contrario se entenderá, para todos os efectos, que se acolle ao importe mínimo da táboa do baremo.
c) Os solicitantes-beneficiarios que se acollan á modalidade de baremo e figuren excluídos unicamente por causas de baremo, de non emendar estas causas, percibirán o importe máis inferior da táboa da renda per cápita.
d) Copia da declaración da renda do ano 2007 de Facenda do solicitante e do causante. Se non tiveron que facer a declaración da renda, presentará certificación de Facenda da dita circunstancia onde constarán os ingresos íntegros que tivo no dito ano.
e) Certificado de convivencia-empadroamento expedido polo concello de todas as persoas que conviven no domicilio do solicitante.
f) Documento nacional de identidade do maior causante.
g) Certificación de pensións (negativo ou positivo) do Instituto Nacional da Seguridade Social do maior causante.
h) Xustificación do parentesco do causante co solicitante.
8. Axuda por gastos sanitarios.
8.1. Beneficiarios:
O persoal ao servizo da Xunta de Galicia recollido no punto 1.-Ámbito persoal.
8.2. Obxecto:
a) Axudas para o traballador, por tratamentos e próteses bucodentais e/ou adquisición de próteses audiovisuais, que se acreditarán coas correspondentes facturas aboadas no ano 2008 e que deberán ter un importe mínimo de 200 euros.
O importe máximo que se percibirá nesta letra a) polo conxunto dos tratamentos e/ou próteses será de 105 euros.
b) Axudas para o traballador, cónxuxe/parella de feito e fillos destinadas á adquisición de produtos específicos para a alimentación de enfermos celíacos e trastornos similares de intolerancia a alimentos de carácter xenérico, sempre que acrediten esta necesidade co informe do facultativo da sanidade pública e/ou centros sanitarios concertados.
O importe máximo que se percibirá neste punto b) polo conxunto dos enfermos celíacos será de 105 .
No caso de que o orzamento establecido para esta axuda non fose abondo para respectar os importes sinalados anteriormente, estes serán minguados ata que os importes globais das solicitudes aprobadas non superen o orzamento establecido para esta axuda, respectando, en todo caso, o importe mínimo de 70 euros por tratamentos e próteses e de 70 euros por adquisición de produtos de alimentación.
8.3. Solicitude:
Normalizada.
8.4. Documentación:
Fotocopia/s compulsada/s da/s factura/s orixinal/ais en que deberá constar:
a) Persoa que recibe o tratamento ou adquire a prótese.
b) Custo do tratamento e/ou próteses e datas en que se recibiu e/ou adquiriu.
c) Nome ou razón social, NIF ou CIF, domicilio e localidade de quen as expida.
d) Copia da totalidade das follas do libro de familia, onde figuren edición, serie, número, cónxuxe e fillos, no caso de solicitar a axuda prevista na letra b).